เล็ง SET เช้าปรับลง ตามตปท. หลังวิตกรัสเซียโจมตียูเครนรุนแรงขึ้น
เล็ง SET เช้าปรับลง ตามตปท. หลังวิตกสงครามรัสเซีย-ยูเครนที่ทวีความรุนแรงมากขึ้น รวมถึงเฟดจะปรับขึ้นดอกเบี้ยในเดือนมี.ค. พร้อมปรับลดขนาดงบดุลในปีนี้
4 มี.ค. 2565

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ตลาดหุ้นไทยเช้านี้ปรับตัวลง ตามทิศทางตลาดหุ้นอื่นในภูมิภาคเอเชีย จากการทำสงครามของรัสเซียในยูเครนที่มีความรุนแรงมากขึ้น และธนาคารกลางสหรัฐ (เฟด) จะปรับขึ้นอัตราดอกเบี้ยในเดือนมี.ค. รวมทั้งปรับลดขนาดของงบดุลภายในปีนี้ จากปัจจุบันที่ระดับ 8.5 ล้านล้านดอลลาร์สหรัฐ ทำให้กดดัน Sentiment การลงทุนในตลาดหุ้นทั่วโลก
ทั้งนี้ให้แนวรับที่ 1,670-1,680 จุด และแนวต้าน 1,700 จุด
ส่วนบล.เคทีบีเอสที คาดดัชนีฯ มีโอกาสอ่อนตัวหลังมีข่าวรัสเซียโจมตีโรงไฟฟ้านิวเคลียร์ของยูเครน โดยข่าวรัสเซียโจมตีโรงไฟฟ้าพลังงานนิวเคลียร์ ที่ชื่อ Zaporizhzhia ขนาด 950 MW ของยูเครน เช้าวันนี้ ส่งผลให้ตลาดหุ้นทั่วโลกปรับตัวลงทันที่ 2-3% คาดตลาดไทยน่าจะได้รับผลกระทบนี้ด้วย แม้คืนที่ผ่านมา จะมีข่าวว่าสองฝ่ายมีการเจรจารอบสองไปแล้วก็ตาม ข่าวที่เกี่ยวกับยูเครน เวลานี้ยังมีผลให้ตลาดหุ้นผันผวนสูง คือ พร้อมขึ้นและลงได้ตลอดเวลา